પ્રધાનજી અકળાઈ ગયા. ખિજાઈને બોલ્યા : ‘એટલે શું તમે એમ માનો છો કે અમને ગરીબોની પડી નથી?' ગઈ કાલના સેવક આજે સત્તા પર આવતાં જે તોરથી બોલતા હતા તે જોઈ સ્વામીજી ડઘાઈ ગયા. દલીલ કરવી નકામી છે એમ માની મૌન રહ્યા. પ્રધાનજી એથી વધુ તાનમાં આવી બોલ્યા : ‘હું સત્તા ઉપર ન હોઉં તો તમારા કરતાંય વધુ ગરીબોની દાઝ ધરાવું, એથી જેને સ્વાર્થ હોય તેને સારું પણ લાગે. માને કે આ જ સાચો સેવક છે! પણ એથી સરકારી તંત્રમાં ડખલ થયા કરે. વ્યવસ્થા ન જળવાય અને મોટા વર્ગનું હિત ન સધાય.’